În 28 de unităţi ale rețelei nu se mai fac operaţiuni cu cash, ci electronic.

BCR transformă 28 de sucursale din întreaga țară în unități de tip cashless care vor derula operațiuni în regim electronic, fără casierii, potrivit Economica.net. Operaţiunile de renunţare la cash şi optimizarea reţelei teritoriale a BCR vor costa banca circa 50 de milioane de euro, bani ce vor fi investiţi de austrieci până în 2020.

"Procesul de modernizare a rețelei de unități BCR marchează la 4 ianuarie 2018 o nouă fază, odată cu transformarea a 28 de sucursale bancare din întreaga țară în filiale de tip cashless, complet funcționale începând chiar cu prima zi lucrătoare a noului an", anunţă un comunicat al băncii. Intenţia instituţiei de credit de a limita cât mai mult operaţiunile cu cash, care se dovedesc a fi cele mai costisitoare din activitatea bancară, a fosat anunţată încă de la finele anului trecut de vicepreşedintele băncii pentru Retail si Private Banking, Dana Demetrian.